ՀԻՄՆԱՎՈՐՈՒՄ
«ԵՎՐԱՍԻԱԿԱՆ ՏՆՏԵՍԱԿԱՆ ՄԻՈՒԹՅԱՆ ՄԱՔՍԱՅԻՆ ՏԱՐԱԾՔԻՑ ԱՐՏԱՀԱՆՎՈՂ ԷԼԵԿՏՐՈՆԱՅԻՆ ԱՌԵՎՏՐԻ ԱՊՐԱՆՔՆԵՐԻ՝ ԱՌԱՆՑ «ՄԱՔՍԱՅԻՆ ՏԱՐԱՆՑՈՒՄ» ՄԱՔՍԱՅԻՆ ԸՆԹԱՑԱԿԱՐԳՈՎ ՓՈԽԱԴՐՄԱՆ ԴԵՊՔԵՐՆ ՈՒ ԿԱՐԳԸ ՍԱՀՄԱՆԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ

Իրավական ակտի ընդունման անհրաժեշտությունը, ընթացիկ իրավիճակը և խնդիրները.
«Եվրասիական տնտեսական միության մաքսային օրենսգրքի մասին» 11․04․2017թ․ պայմանագրում փոփոխություններ կատարելու մասին» 25.12.2023թ․ արձանագրությամբ Եվրասիական տնտեսական միության մաքսային օրենսգրքում լրացվող նոր՝ 309․3-րդ հոդվածի 5-րդ կետի համաձայն՝ այն դեպքում, երբ մինչև օրենսգրքի 101-րդ հոդվածով նախատեսված՝ ապրանքների ժամանակավոր պահպանության ժամկետի ավարտը էլեկտրոնային առևտրի ապրանքների նկատմամբ չիրականացվեն մաքսային հայտարարագրման և այլ մաքսային գործառնություններ, այդպիսի ապրանքները կարող են Եվրասիական տնտեսական միության մաքսային տարածքից արտահանվել էլեկտրոնային առևտրի օպերատորի կողմից մաքսային մարմնի թույլտվությամբ՝ առանց մաքսային հայտարարագրման և առանց մաքսային ընթացակարգերով ձևակերպման կամ կարող են ձևակերպվել «Հրաժարում՝ հօգուտ պետության» կամ «Ոչնչացում» մաքսային ընթացակարգերով։ Նշված դեպքում էլեկտրոնային առևտրի ապրանքների՝ Եվրասիական տնտեսական միության մաքսային տարածքից արտահանման թույլտվության տրամադրման կարգը սահմանված է Եվրասիական տնտեսական հանձնաժողովի կոլեգիայի 04․09․2024թ․ N 105 որոշմամբ։ Էլեկտրոնային ապրանքների՝ Եվրասիական տնտեսական միության մաքսային տարածքից արտահանման նպատակով, դրանց փոխադրումն իրականացվում է «Մաքսային տարանցում» մաքսային ընթացակարգին համապատասխան, կամ Եվրասիական տնտեսական միության անդամ պետությունների օրենսդրությամբ նախատեսված դեպքերում և կարգով՝ առանց «Մաքսային տարանցում» մաքսային ընթացակարգով ձևակերպման։
Մաքսային կարգավորման մասին» օրենքում լրացումներ և փոփոխություններ կատարելու մասին» 04․03․2026թ․ ՀՕ-84-Ն օրենքով «Մաքսային կարգավորման մասին» օրենքում լրացվող նոր՝ 186․2-րդ հոդվածի 2-րդ մասի համաձայն՝ Եվրասիական տնտեսական միության մաքսային օրենսգրքի 309․3-րդ հոդվածի 5-րդ կետի 1-ին պարբերությամբ նշված՝ Եվրասիական տնտեսական միության մաքսային տարածքից արտահանվող էլեկտրոնային առևտրի ապրանքներն առանց «Մաքսային տարանցում» մաքսային ընթացակարգով փոխադրելու դեպքերն ու կարգը սահմանում է Կառավարությունը։
Կարգավորման առարկան, ակնկալվող արդյունքը.
[bookmark: _GoBack]Նախագծով առաջարկվում է սահմանել Եվրասիական տնտեսական միության մաքսային տարածքից արտահանվող էլեկտրոնային առևտրի ապրանքների՝ առանց «Մաքսային տարանցում» մաքսային ընթացակարգով փոխադրման դեպքերը և այդպիսի փոխադրման կարգը։ Նախագծի նորմերի մշակման ժամանակ հիմք են ընդունվել այլ ապրանքների մասով սահմանված համանման նորմերը (ՀՀ կառավարության 22․09․2023թ․ N 1601-Ն որոշում)։
Նախագծով նախատեսվում է մասնավորապես սահմանել՝
1) էլեկտրոնային առևտրի ապրանքների՝ առանց «Մաքսային տարանցում» մաքսային ընթացակարգով ձևակերպման փոխադրման դեպքերը․
2) էլեկտրոնային առևտրի ապրանքների՝ մաքսային տարածքից արտահանման կարգը, իրականացվող մաքսային գործառնությունները․
3) մաքսային մարմնի կողմից էլեկտրոնային առևտրի ապրանքների՝ առանց «Մաքսային տարանցում» մաքսային ընթացակարգով ձևակերպման թույլտվության ձևը, դրանում պարունակվող տեղեկությունները։
Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.
Նախագծի ընդունումը բխում է Հայաստանի Հանրապետության պետական եկամուտների կոմիտեի 30․12․2025թ․ «Հարկային վարչարարության բարեփոխումների և մաքսային ծառայության առաջիկա տարիների զարգացման ռազմավարական ծրագրերը հաստատելու մասին» N 1833-Լ հրամանի 4-րդ հավելվածի 1․6․5 կետից՝ «Ապրանքների արտաքին էլեկտրոնային առևտրի կարգավորմանն ուղղված՝ «Եվրասիական տնտեսական միության մաքսային օրենսգրքի մասին» 2017 թվականի ապրիլի 11-ի պայմանագրում փոփոխություններ կատարելու մասին արձանագրության կիրարկման նպատակով ազգային օրենսդրության մշակում»։
Նախագծի մշակման գործընթացում ներգրավված ինստիտուտները և անձինք. 
Նախագիծը մշակվել է Հայաստանի Հանրապետության պետական եկամուտների կոմիտեի կողմից:
Լրացուցիչ ֆինանսական միջոցների անհրաժեշտության վերաբերյալ.
Նախագծի ընդունմամբ լրացուցիչ ֆինանսական միջոցների ներգրավման անհրաժեշտություն առկա չէ:
Պետական բյուջեի եկամուտներում և ծախսերում սպասվելիք փոփոխությունների վերաբերյալ.
Նախագծի ընդունմամբ Հայաստանի Հանրապետության պետական բյուջեում եկամուտների և ծախսերի ավելացում կամ նվազեցում չի նախատեսվում։

